Goedkoopste Hyundai ŉ wennertjie | Maroela Media
Die Hyundai Atos. Foto: Verskaf
Hyundai het ŉ tydjie terug sy nuwe Atos bekendgestel. Die Atos word in die groep se Indiese fabriek vervaardig, en die eindproduk is oulik. ŉ Bekostigbare buksie wat op die goeie naam van sy voorganger kan bou. In Suid-Afrika het Hyundai oor die jare derduisende Atos-modelle verkoop, en dít het in ŉ mate Hyundai gevestig as ŉ betroubare handelsmerk in Suid-Afrika.
Die nuwe Atos is beslis mooier as sy voorganger. ŉ Oulike ontwerp met aantreklike kleure om van te kies en te keur. Die binneruim is breër as voorheen en die skouerlyn baie laag, so mens het ŉ fantastiese aansig van wat buite aangaan.
Die Atos het kragstuur, lugreëling, elektriese vensters, outomatiese slotte en ŉ raakskerm-inligtingstelsel met CarPlay en Android Auto. Ek mis wel ŉ agterste ruitveër en verhitte glas. Aan die veiligheidskant is die Atos met twee lugsakke asook ABS en EBD toegerus.
Die Atos word aangedryf deur Hyundai se atmosferiese 1.1-viersilinderpetrolenjin. Die enjin bied 50 kW en 99 Nm. Waar die meeste mededingers driesilinderenjins het, is die viersilinder in die Atos merkbaar glad en egalig.
Van 0–100 km/h neem 14,4 sekondes en die Atos sal aanhou draf tot ŉ sterk 155 km/h. Krag en 0–100 syfers is nie die Atos se troefkaart nie – maar eerder sy brandstofverbruiksyfers. Hyundai beweer ŉ gemiddeld van 5.7 ℓ/100 km. Ek het beter as dit gehandhaaf tydens ons toets as mens rustig ry. As jy die Atos ry asof jy hom gesteel het, klim dit tot so 7 ℓ/100 km.
Ritgehalte is nog een van die Atos se sterkpunte wat my betref. Hy ry lekker sag sonder enige wilde bakrol. Hy voel ook lekker standvastig op die pad – nie soos sy voorganger wat verskriklik nou gevoel het nie. Padhouvermoë is in die kol vir dié klas voertuig.
Die Atos is ŉ motor van die jaar-finalis. Dis ŉ oulike tjor en sy ratwisselingaksie is een van die bestes in die segment. Dis ŉ getroue handelsmerk en ŉ naam wat almal vertrou. Daar is net die een model in die reeks:
Hyundai Atos 1.1 Motion 50 kW/99 Nm 5.7 ℓ/100 km R159 900
Die Atos word gedek deur ŉ 5 jaar/150 000 km-voertuigwaarborg en 7 jaar/200 000 km-dryfstelselwaarborg en ŉ 1 jaar/15 000 km-diensplan.
Suzuki S-Presso 1.0 GL 50 kW/ 90 Nm 4.9 ℓ/ 100 km 2 lugsakke
EBD 5 jaar/200 000 km- waarborg
2 jaar/30 000 km- diensplan R134 900
Mahindra KUV100 Nxt 1.2 G80 K2+ 61 kW/ 115 Nm 5.9 ℓ/ 100 km 2 lugsakke
EBD 3 jaar/100 000 km- voertuigwaarborg
5 jaar/150 000 km- dryfstelselwaarborg
Renault Kwid 1.0 Expression 50 kW/ 91 Nm 4.7 ℓ/ 100 km 2 lugsakke
EBD 5 jaar/150 000 km- waarborg
Datsun Go 1.2 Mid 50 kW/ 104 Nm 5.5 ℓ/ 100 km 2 lugsakke
Kia Picanto 1.0 Start 49 kW/ 95 Nm 5.0 ℓ/ 100 km 2 lugsakke
2 jaar/30 000 km- diensplan R168 995
Tussen dié mededingers is die Suzuki S-Presso ongeëwenaar teen sy prys en sal my keuse wees.